Προς: τους φοιτητές του τμήματος Νοσηλευτικής ΕΚΠΑ
Θέμα: Νέα διαδικασία ενημέρωσης διδασκόντων για τις προσαρμογές των Φοιτητών με Αναπηρία και Φοιτητών με Ειδικές Εκπαιδευτικές Ανάγκες

Αγαπητές και Αγαπητοί φοιτητές με Αναπηρία ή/και Ειδικές Εκπαιδευτικές Ανάγκες,
Σας ενημερώνουμε ότι με βάση το άρθρο 13 της από 2/4/2025 απόφασης της Συγκλήτου (ΑΔΑ 9ΣΛ646ΨΖ2ΝΦΦΠ), η οποία αποτελεί μέρος του εσωτερικού κανονισμού του ΕΚΠΑ, η διαδικασία γνωστοποίησης των διδασκόντων για τις προσαρμογές κάθε Φοιτητή με Αναπηρία και Φοιτητή με Ειδικές Εκπαιδευτικές Ανάγκες (ΦμεΑ&ΕΕΑ) αλλάζει και θα γίνεται στο εξής αποκλειστικά και μόνο μέσω του νέου ιδρυματικού συστήματος https://myaccess.uoa.gr με τον εξής τρόπο:
• ο ΦμεΑ&ΕΕΑ εισέρχεται στο σύστημα myaccess.uoa.gr στην αρχή κάθε εξαμήνου και επιλέγει τα μαθήματα που θα παρακολουθήσει και το σύστημα αποστέλλει στους διδάσκοντες των μαθημάτων που επέλεξε ο ΦμεΑ&ΕΕΑ, email με εμπιστευτικό τυποποιημένο έγγραφο προσαρμογών του ΦμεΑ&ΕΕΑ, ώστε να ληφθεί πρόνοια για την ισότιμη συμμετοχή του στην εκπαιδευτική διαδικασία και στις ενδιάμεσες εξετάσεις προόδου,
και
• ο ΦμεΑ&ΕΕΑ εισέρχεται στο σύστημα myaccess.uoa.gr τουλάχιστον δέκα (10) ημέρες πριν την έναρξη κάθε εξεταστικής περιόδου και επιλέγει τα μαθήματα στις εξετάσεις των οποίων θα συμμετάσχει. Στη συνέχεια το σύστημα αποστέλλει στους διδάσκοντες των μαθημάτων που επέλεξε ο ΦμεΑ&ΕΕΑ, email με εμπιστευτικό τυποποιημένο έγγραφο προσαρμογών του ΦμεΑ&ΕΕΑ, ώστε να ληφθεί πρόνοια για την ισότιμη συμμετοχή του στις εξετάσεις.
Σημειώνεται ότι:
• το σύστημα myaccess.uoa.gr εξασφαλίζει την ασφάλεια και την εγκυρότητα της όλης διαδικασίας,
• έγγραφο προσαρμογών που προσκομίζεται με οποιοδήποτε άλλον τρόπο (π.χ. μέσω email που αποστέλλει εκτός συστήματος ο ΦμεΑ&ΕΕΑ, με επίδειξη τυπωμένου αντιγράφου) δεν είναι έγκυρο και δεν θα γίνεται αποδεκτό από τους διδάσκοντες.
Συνεπώς, αν θέλετε να ληφθεί πρόνοια για την ισότιμη συμμετοχή σας στην εκπαιδευτική διαδικασία και στις εξετάσεις θα πρέπει το συντομότερο να κάνετε εγγραφή στο σύστημα https://myaccess.uoa.gr 
